钦定古今图书集成/明伦汇编/官常典/第557卷 > 封隆之
## 钦定古今图书集成/明伦汇编/官常典/第557卷 > 封隆之

按《北齐书》本传：“隆之字祖裔，小名皮，勃海蓨人也。父
回，魏司空。隆之性宽和有度量，弱冠，州郡主簿，起家
奉朝请，领直后，汝南王悦开府为中兵参军。初，延昌
中，道人法庆作乱冀方，自号大乘，众五万馀。遣大都
督元遥及隆之擒获法庆，赐爵武城子。俄兼司徒主
簿、河南尹丞。时青、齐二州士民反叛，隆之奉使慰谕”，
咸即降款。永安中，除抚军府长史。尔朱兆等屯据晋
阳，魏朝以河内要冲，除隆之龙骧将军、河内太守，寻
加持节、后将军、假平北将军、当郡都督。未及到郡，属
尔朱兆入洛，庄帝幽崩，隆之以父遇害，常怀报雪，因
此遂持节东归，图为义举。时高干告隆之曰：“尔朱暴
逆，祸加至尊，弟与兄弟，并荷先帝殊常之眷，岂可不
出身为主，以报仇耻乎！”隆之对曰：“国耻家怨，痛入骨
髓，乘机而动，今实其时。”遂与干等定计，夜袭州城，克
之。干等以隆之素为乡里所信，乃推为刺史。隆之尽
心慰抚，人情感悦。寻高祖自晋阳东出，隆之遣子子
绘奉迎于滏口，高祖甚嘉之。既至信都，集诸州郡督将僚吏等议曰：“逆胡尔朱兆，穷凶极虐，天地之所不
容，人神之所捐弃。今所在蜂起，此天亡之时也。欲与
诸君剪除凶羯，其计安在？”隆之对曰：“尔朱暴虐，天亡
斯至，神怒民怨，众叛亲离，虽握重兵，其彊易弱。而大
王乃心王室，首倡义旗，天下之人，孰不归仰。愿大王
勿疑。”中兴初，拜左光禄大夫、吏部尚书。尔朱兆等军
于广阿。十月，高祖与战，大破之。乃遣隆之持节为北
道大使。高祖将击尔朱兆等于韩陵，留隆之镇邺城。
尔朱兆等走，以隆之行冀州事，仍领降俘三万馀人，
分置诸州。寻征为侍中。时高祖自洛还师于邺，隆之
将赴都，因过谒见，启高祖曰：“斛斯椿、贺拔胜、贾显智
等往事尔朱，中复乖阻。及讨仲远，又与之同，猜忍之
人，志欲无限。又叱列延庆侯念贤皆在京师，王授以
名位，此等必构祸隙。”高祖经宿乃谓隆之曰：“侍中昨
言，实是深虑。”寻封安德郡公，邑二千户，进位仪同三
司。于时朝议，以尔朱荣佐命前朝，宜配食明帝庙庭。
隆之议曰：“荣为人臣，亲行杀逆，安有害人之母，与子
对飨？考古询今，未见其义。”从之。诏隆之参议麟趾阁，
以定新制，又赠其妻祖氏范阳郡君。隆之表以先爵
富城子及武城子转授弟子孝琬等，朝廷嘉而从之。
后为斛斯椿等构之于魏帝，逃归乡里。高祖知其被
诬，召赴晋阳。魏帝寻以本官征之，隆之固辞不赴，仍
以隆之行并州刺史，魏清河王亶为大司马长史。天
平初，复入为侍中，预迁都之议。魏静帝诏为侍讲，除
吏部尚书，加侍中，以本官行冀州事。阳平民路绍遵
聚众反，自号行台，破定州博陵郡，掳太守高永乐，南
侵冀州。隆之令所部长乐太守高景等击破之，生擒
绍遵，送于晋阳。元象初，除冀州刺史，寻加开府。时初
召募勇果，都督孛八、高法雄、封子元等不愿远戍，聚
众为乱。隆之率州军破平之。兴和元年，复征为侍中。
隆之素得乡里人情，频为本州，留心抚字，吏民追思，
立碑颂德。转行梁州事，又行济州事。征拜尚书右仆
射。武定初，北豫州刺史高仲密将叛，遣使阴通消息
于冀州豪望，使为内应。轻薄之徒，颇相扇动。诏隆之
驰驿慰抚，遂得安静。世宗密书与隆之云：“仲密枝党，
同恶向西，宜悉收其家累，以惩将来。”隆之以为“恩旨
既行，理无追改。今若收治，示民不信，脱或惊扰，所亏
殊大。”乃启高祖，事遂得停。隆之自义旗始建，首参经
略，奇谋妙算，密以启闻，手书削槁，罕知于外。高祖嘉
其忠谨，每多从之。复以本官行济州事，转齐州刺史。
武定三年，卒官，年六十一。诏遣主书监神贵就吊，赙
物五百段，赠使持节、都督沧瀛二州诸军事、骠骑大
将军、瀛州刺史、司徒公。高祖以隆之勋旧，追荣未尽，
复启赠使持节、都督冀瀛沧齐济五州诸军事、冀州
刺史、太保，馀如故。谥曰宣懿。高祖后至冀州境，次于
交津，追忆隆之，顾谓冀州行事司马子如曰：“封公积
德履仁，体通性达。自出纳军国，垂二十年，契阔艰虞，
始终如一。以其忠信可凭，方以后事托之，何期报善
无征，奄从物化。言念忠贤，良可痛惜，为之流涕，令参
军宋仲羡以太牢就祭焉。”长子早亡，第二子子绘嗣。